b'\n_START_ARTICLE_\nClaims Conference\n_START_PARAGRAPH_\nClaims Conference eller Conference on Jewish Material Claims Against Germany ble etablert i 1951 i New York, for \xc3\xa5 forhandle med Tyskland om \xc3\xb8konomisk kompensasjon for j\xc3\xb8deforf\xc3\xb8lgelsene. Claims Conference eksisterer fremdeles (2017) som en organisasjon, og f\xc3\xb8rer forhandlinger om erstatningsutbetalinger og midler for \xc3\xa5 st\xc3\xb8tte ofre for nasjonalsosialismen, og om tilbakef\xc3\xb8ring og erstatning for tap av j\xc3\xb8disk eiendom.\n_START_SECTION_\nHistorie\n_START_PARAGRAPH_\nKonrad Adenauer holdt i september 1951 en tale, der han ga uttrykk for at Tyskland var beredt til \xc3\xa5 betale erstatning for forbrytelser beg\xc3\xa5tt det i det tyske folks navn. Nahum Goldmann som var president i World Jewish Congress, innkalte 23 j\xc3\xb8diske organisasjoner til New York. Organisasjonene stiftet Claims Conference, for \xc3\xa5 forhandle med Tyskland, sammen med Israel._NEWLINE_Den 10. september 1952 inngikk partene en avtale (Luxembourg-avtalen) om at Forbundsrepublikken skulle yte \xc3\xb8konomisk kompensasjon. Tyskland skulle i l\xc3\xb8pet av 12 til 14 \xc3\xa5r utbetale til Israel 3 milliarder D-mark eller levere varer for det samme bel\xc3\xb8p. Claims Conference skulle f\xc3\xa5 utbetalt 450 millioner tyske mark.'